*****

ΚΑΤ' ΕΚΤΙΜΗΣΗ ΥΠΟΛΟΓΙΣΜΟΣ ΤΟΥ ΣΥΜΒΟΥΛΙΟΥ

της 9ης Απριλίου 1981

περί του βοείου κρέατος που προορίζεται για τη μεταποιητική βιομηχανία για την περίοδο από 1 Ιανουαρίου μέχρι 31 Δεκεμβρίου 1981

(81/243/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1) όπως τροποποιήθηκε τελευταία από την πράξη προσχωρήσεως του 1979, και ιδίως το άρθρο 14 παράγραφος 2,

την πρόταση της Επιτροπής,

ΥΙΟΘΕΤΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΥΠΟΛΟΓΙΣΜΟ:

ΕΙΣΑΓΩΓΗ

Ο παρών υπολογισμός καλύπτει την περίοδο από 1 Ιανουαρίου μέχρι 31 Δεκεμβρίου 1981. Καταρτίσθηκε βάσει των στοιχείων που διαθέτει η Επιτροπή και σε συνάρτηση με τις προβλέψεις που μπορούν προς το παρόν να διατυπωθούν. Προκύπτει δε από την εκτίμηση των αναγκών της βιομηχανίας και των διαθεσίμων της Κοινότητος σε κρέας ποιότητος και παρουσιάσεως καταλλήλων για τη χρησιμοποίηση στη βιομηχανία, καλούμενο στο εξής «κρέας προς μεταποίηση».

Οι ανάγκες της βιομηχανίας για κρέας προς μεταποίηση εκτιμήθηκαν βάσει των ποσοτήτων νωπού ή κατεψυγμένου κρέατος που χρησιμοποιούνται ετησίως.

Τα διαθέσιμα της Κοινότητος σε κρέας προς μεταποίηση υπολογίσθηκαν λαμβάνοντας υπόψη τις ποσότητες νωπού ή κατεψυγμένου κρέατος που χρησιμοποιούνται υπό κανονικές συνθήκες για το σκοπό αυτό.

ΚΕΦΑΛΑΙΟ Ι

Διαθέσιμα σε κρέας προς μεταποίηση

Σύμφωνα με τα παρασχεθέντα στοιχεία στην Επιτροπή τον Σεπτέμβριο 1980 από τα Κράτη μέλη, τα διαθέσιμα της Κοινότητος για το έτος 1981 σε εγχώριο νωπό κρέας προς μεταποίηση μπορούν να εκτιμηθούν σε 1 000 000 τόνους κρέατος εκφραζομένους σε κρέας με κόκαλο.

Εξάλλου, μπορεί να εκτιμηθεί ότι κατά το τέλος του 1980 θα υπάρχει στην Κοινότητα ένα δημόσιο απόθεμα κρέατος από αγορές της παρεμβάσεως. Η ποσότητα των αποθεμάτων αυτών, καταλλήλων για μεταποίηση, μπορεί να εκτιμηθεί σε 70 000 τόνους εκφραζομένους σε κρέας με κόκαλο.

Από 1 Ιανουαρίου 1981 η Κοινότητα προτίθεται ν' ανοίξει δασμολογική ποσόστωση 50 000 τόνων κρέατος κατεψυγμένου αποστεωμένου, που αντιστοιχεί σε 65 000 τόνους κρέατος με κόκαλο.

Η εμπειρία καταδεικνύει ότι 11 000 τόνοι κρέατος κατεψυγμένου με κόκαλο θα εισαχθούν υπό το καθεστώς αυτής της ποσοστώσεως το 1981 με προορισμό τη μεταποίηση.

Για το έτος 1981 η ποσότητα κρέατος καταγωγής Μποτσουάνας, Κένυας, Μαγαδασκάρης και Σουαζιλάνδης που μπορεί να εισαχθεί στη Κοινότητα και θα ικανοποιούσε τις απαιτήσεις της μεταποιητικής βιομηχανίας μπορεί να εκτιμηθεί σε 4 000 τόνους κρέατος με κόκαλο.

Για το 1981 τα συνολικά διαθέσιμα που προορίζονται για μεταποίηση θα είναι, συνεπώς, τα εξής:

1.2 // // Τόνοι // - κρέατα φρέσκα // 1 000 000 // - κρέατα κατεψυγμένα από αγορές της παρεμβάσεως // 70 000 // - κρέατα κατεψυγμένα εισαγωγής στα πλαίσια της ποσοστώσεως ΓΣΔΕ // 11 000 // - κρέατα κατεψυγμένα εισαγωγής υπό το καθεστώς της συμβάσεως ΑΚΕ // 4 000

1 085 000

ΚΕΦΑΛΑΙΟ ΙΙ

Ανάγκες της βιομηχανίας σε κρέας προς μεταποίηση

Σύμφωνα με τα παρασχεθέντα στοιχεία στην Επιτροπή τον Σεπτέμβριο 1980 από τα Κράτη μέλη, οι ανάγκες της Κοινότητος σε κρέας προς μεταποίηση για το έτος 1981 μπορούν να εκτιμηθούν σε 1 145 000 τόνους κρέατος εκφραζομένους σε κρέας με κόκαλο. Ο αριθμός αυτός περιλαμβάνει τις ανάγκες για την κονσερβοποιία που προβλέπονται στο άρθρο 14 παράγραφος 1 σημείο α του κανονισμού (ΕΟΚ) αριθ. 805/68. Η τελευταία αυτή ποσότητα υπολογίζεται σε 118 000 τόνους.

ΣΥΜΠΕΡΑΣΜΑΤΑ

Οι ανάγκες των βιομηχανιών μεταποιήσεως στις οποίες περιλαμβάνονται και εκείνες που παράγουν κονσέρβες που αναφέρονται στο κεφάλαιο ΙΙ και που δεν περιέχουν άλλα συνθετικά χαρακτηριστικά εκτός από βόειο κρέας και πηκτή υπολογίζονται σε 1 145 000 τόνους κρέατος εκφραζομένους σε κρέας με κόκαλο.

Σε 1 085 000 τόνους κρέατος εκφραζομένους σε κρέας με κόκαλο υπολογίζεται το ύψος των διαθεσίμων που προέρχονται από τη συνολική κοινοτική παραγωγή το 1981 συν τις ποσότητες που ευρίσκονται σε αποθήκες κατά το τέλος του 1980, και που μεταποιούνται, καθώς και τις ποσότητες που είναι κατάλληλες για μεταποίηση και εισάγονται υπό διάφορα ειδικά καθεστώτα εισαγωγής.

Το έλλειμμα σε κρέας προς μεταποίηση για το 1981 μπορεί να εκτιμηθεί, στρογγυλευμένο, σε 60 000 τόνους εκφραζομένους σε κρέας με κόκαλο.

Σύμφωνα με το άρθρο 14 παράγραφος 1 του κανονισμού (ΕΟΚ) αριθ. 805/68 αποφασίζεται να διαιρεθεί η ποσότητα αυτή έτσι ώστε:

α) 30 000 τόνοι κρέατος που προορίζεται για την παραγωγή κονσερβών που δεν περιέχουν άλλα συνθετικά χαρακτηριστικά εκτός από κρέας βοοειδών και πηκτή, να είναι επιλέξιμοι για μία καθολική αναστολή εισφοράς, και

β) 30 000 τόνοι κρέατος που προορίζεται για τη μεταποιητική βιομηχανία για την παρασκευή προϊόντων πλην των κονσερβών της περιπτώσεως α, να είναι επιλέξιμοι για μία καθολική ή μερική αναστολή εισφοράς.

Έγινε στο Λουξεμβούργο, στις 9 Απριλίου 1981.

Για το Συμβούλιο

Ο Πρόεδρος

D F. van der MEI

(1) ΕΕ αριθ. L 148 της 28. 6. 1968, σ. 24.